পাকিস্তানে আল ক্বায়দার সদস্য হয়ে সন্ত্রাসবাদকে সমর্থনের অপরাধে ৫ জনের শাস্তি 
তবে সন্ত্রাসবাদের অর্থায়ন বিষয়ক একটি নজরদারি প্রতিষ্ঠান Financial Action Task Force পাকিস্তানের উপর চাপ দেওয়ায় এ ব্যাপারেও সম্প্রতি পাকিস্তানে মনোযোগ দেওয়া হচ্ছে। পাকিস্তান বর্তমানে ঐ সংস্থাটির কড়া নজরদারিতে রয়েছে।
আজ পাকিস্তানের একটি আদালত আল ক্বায়দার সদস্য হবার জন্য এবং সন্ত্রাসবাদকে সমর্থনের অপরাধে ৫ জনকে দোষী সাব্যস্ত করে শাস্তি দিয়েছে। পাঞ্জাব প্রদেশের সন্ত্রাসবাদ নিরোধ বিভাগের এক বিবৃতিতে বলা হয় গুজরানওয়ালা শহরের আদালত সন্ত্রাসবাদ, সন্ত্রাসবাদের অর্থ যোগান দেওয়া, বিস্ফোরক দ্রব্য রাখা, নিষিদ্ধ ঘোষিত সংগঠনের সদস্যতা এবং নিষিদ্ধ সংগঠনের প্রচারপত্র রাখার অপরাধে এই লোকদের দোষী সাব্যস্ত করেছে। এদের প্রত্যেককে ১৬ বছরের কারাদন্ড এবং আর্থিক জরিমানাও করা হয়েছে। তা ছাড়া পাঞ্জাবের ঐ সন্ত্রাস নিরোধ বিভাগ আরও জানিয়েছে যে এদের ব্যক্তিগত সম্পত্তিও বাজেয়াপ্ত করা হয়েছে । আব্দুল্লাহ উমায়ের, আহমাদুর রহমান, আসিম আকবার সাইদ, মোহাম্মদ ইয়াকুব এবং মোহাম্মদ ইউসুফকে গত বছর ডিসেম্বরে লাহোর থেকে ৭৫ কিলোমিটার উত্তরে গুজরান্ওয়ালায় গ্রেপ্তার করা হয়। বিবৃতিতে বলা হয়েছে যে, তারা তখন সন্ত্রাসী আক্রমণ চালানোর প্রস্তুতি নিচ্ছিল। পাকিস্তানের ইংরেজি দৈনিক পত্রিকা ডন ‘এর মতে তারা আল ক্বায়দার স্থানীয় শাখা, আল ক্বায়দা ইন দ্য ইন্ডিয়ান সাব কন্টিনেন্ট এর প্রচার সেল পরিচালনা করছিল। পাকিস্তানে ২০১৬ সাল থেকেই সন্ত্রাসবাদের সঙ্গে সংশ্লিষ্টদের শাস্তির হার বৃদ্ধি পেয়েছে। তবে সন্ত্রাসবাদের অর্থায়ন বিষয়ক একটি নজরদারি প্রতিষ্ঠান Financial Action Task Force পাকিস্তানের উপর চাপ দেওয়ায় এ ব্যাপারেও সম্প্রতি পাকিস্তানে মনোযোগ দেওয়া হচ্ছে। পাকিস্তান বর্তমানে ঐ সংস্থাটির কড়া নজরদারিতে রয়েছে এবং সংস্থাটি বলছে যে তারা যেন সন্ত্রাসবাদে অর্থায়নের বিরুদ্ধে আরও বেশি করে ব্যবস্থা নেয়।